钦定古今图书集成/明伦汇编/官常典/第743卷 > 党还醇 史之栋 安上达 李廷表 杨其
## 钦定古今图书集成/明伦汇编/官常典/第743卷 > 党还醇 史之栋 安上达 李廷表 杨其

礼　、萧如龙　、何秉忠　、李荫　、陈蠡测　、梅友松　、任光裕　、杨燫

按《明外史忠义传》：“还醇，字子贞，三原人。天启五年进
士。授休宁知县，有善政。以父忧归。崇祯二年，服阕，起
官良乡。十二月，城突被围，还醇督吏民乘城拒守。或
言县小无兵，盍避去。还醇毅然曰：‘吾守土吏也，去将
安之’？救兵不至，力屈。城破，与典史史之栋、教谕安上
达、训导李廷表、驿丞杨其礼并死焉。事定，父老觅还”
醇尸，得之草间，赤身面缚，体被数枪，群哭而殓之。上
达，贵州安顺人。万历末年举于乡，谒选得教谕，至是
阖门死难。事闻，赠还醇光禄丞，予祭葬，有司建祠，官
其一子。之栋等亦赠恤给驿，归其丧。已而吏科上言：
“还醇城亡与亡之死靡贰，犹曰有守土责也。之栋、上
达等穴贱下吏，倘抱头鼠窜，何地不可容身？乃致命
遂志，有死无陨，即破格褒崇，谁曰不可？朝廷必不惜
今日之虚名，作将来之忠义，乃仅赠良乡主簿、国学教职，于圣主优恤之典谓何？”帝感其言，下部更议。乃
赠上达《五经》博士，与其礼等及千户萧如龙、何秉忠、
百户李荫并配祀，还醇祠。武举人陈蠡测、诸生梅友
松等十五人，烈妇朱氏等十七人，并建坊旌表。无何，
顺天府尹刘宗周以上达得死难之正，请赠翰苑宫
坊，以为世劝。不报。当是时，列城被兵多失守。其以死
事闻者，更有香河知县任光裕、滦州知州杨燫。光裕
赠恤如还，醇燫赠光禄少卿，并任一子。